b'\n_START_ARTICLE_\nAndrej Winkler\n_START_SECTION_\n\xc5\xbdivljenje in delo\n_START_PARAGRAPH_\nAndrej Winkler rojen pri Nemcih v Trnovskem gozdu posestniku in trgovcu Jerneju in Katarini Winkler rojeni Voug, je ljudsko \xc5\xa1olo in gimnazijo obiskoval v Gorici, kjer je 1844 tudi maturiral, ter nato \xc5\xa1tudiral pravo na Dunaju in tam 1849 tudi diplomiral. V dija\xc5\xa1kih letih se je deloma pre\xc5\xbeivljal kot doma\xc4\x8di vzgojitelj v Gorici, 1847 bil doma\xc4\x8di u\xc4\x8ditelj pri Auerspergih v Ljubljani in na Igu, 1848\xe2\x80\x931849 pripravnik na gori\xc5\xa1ki gimnaziji in si na te\xc4\x8dajih pri J. Premruju pridobil temeljito znanje sloven\xc5\xa1\xc4\x8dine._NEWLINE_Po kon\xc4\x8danem \xc5\xa1tudiju je najprej delal na sodi\xc5\xa1\xc4\x8du v Gorici in bil odbornik Slavljanskega bralnega dru\xc5\xa1tva. Po slu\xc5\xbebovanju v Trstu, Kanalu in Se\xc5\xbeani se je 1858 vrnil v Gorico, kjer je bil med ustanovitelji \xc4\x8ditalnice. Leta 1866 je postal okrajni predstojnik v Krminu in 1868 okrajni glavar v Tolminu. Leta 1874 je bil preme\xc5\xa1\xc4\x8den v Trst, 1876 pa na upravno sodi\xc5\xa1\xc4\x8de na Dunaj. V dr\xc5\xbeavni zbor je bil izvoljen 1873 in 1879. V letih 1880\xe2\x88\x921892 je bil de\xc5\xbeelni predsednik Kranjske. Kot de\xc5\xbeelni predsednik Kranjske si je prizadeval za uvajanje sloven\xc5\xa1\xc4\x8dine v uradno rabo in za ve\xc4\x8djo vklju\xc4\x8denost Slovencev v javnih slu\xc5\xbebah, zlasti v \xc5\xa1olstvu. Winkler je z nepristranskim in takti\xc4\x8dnim delovanjem \xc5\xbeelel dose\xc4\x8di enakopraven polo\xc5\xbeaj Slovencev v Kranjski in drugih slovenskih de\xc5\xbeelah; bil je edino narodno zaveden Slovenec v vodstvu dr\xc5\xbeavne uprave v Kranjski. Leta 1892 se je upokojil predvsem zaradi pritiska v Kranjski de\xc5\xbeeli \xc5\xbeive\xc4\x8dih Nemcev.'